
[bookmark: TextBodyBegin]Europski parlament,
–	uzimajući u obzir svoje prethodne rezolucije o Tunisu,
–	uzimajući u obzir Sporazum o pridruživanju između EU-a i Tunisa,
–	uzimajući u obzir Memorandum o razumijevanju između EU-a i Tunisa,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je odvjetnica i novinarka Sonia Dahmani uhićena u svibnju 2024. u uredu tuniške odvjetničke komore nakon gostovanja na televizijskom kanalu Carthage+; budući da je od njezina uhićenja protiv nje pokrenuto pet zasebnih sudskih postupaka te je tri puta osuđena; budući da su planirana daljnja suđenja i da bi njezina ukupna kazna mogla iznositi do 24 godine;
B.	budući da je Sonia Dahmani izložena neljudskim i ponižavajućim zatvorskim uvjetima, bez pristupa zdravstvenoj skrbi;
C.	budući da je njezina sestra Ramla Dahmani u srpnju 2025. osuđena u odsutnosti na temelju optužbi za širenje lažnih vijesti;
1.	osuđuje proizvoljno pritvaranje, sudsko uznemiravanje i osuđivanje odvjetnice i medijske komentatorice Sonije Dahmani;
2.	zahtijeva trenutačno i bezuvjetno puštanje na slobodu Sonije Dahmani i svih osoba pritvorenih zbog ostvarivanja prava na slobodu izražavanja, uključujući političke zatvorenike i borce za ljudska prava; potiče tuniške vlasti da odbace sve optužbe protiv Sonije Dahmani i njezine sestre te da se suzdrže od uznemiravanja njihove obitelji;
[bookmark: _Hlk214916283]3.	osuđuje uvjete u kojima se nalazi Sonia Dahmani, uključujući neodgovarajuću zdravstvenu skrb, ograničenu komunikaciju s obitelji i pravnim savjetnikom, te odgađanja saslušanja, kao i pokretanje nekoliko sudskih predmeta s ciljem da joj se produlji pritvor;
4.	ustraje u traženju od tuniških vlasti da štite slobodu okupljanja i izražavanja, jamče neovisnost pravosuđa, sprečavaju uplitanje izvršne vlasti u pravosudne funkcije i poštuju prava i slobode zajamčene tuniškim Ustavom; osuđuje sve učestalija proizvoljna pritvaranja, politički motivirane progone i ograničavanja sloboda;
5.	poziva na potpuno stavljanje izvan snage Uredbe sa zakonskom snagom 54, koja je dovela do kaznenih progona zbog izražavanja mišljenja, kao i svakog zakonodavstva koje predstavlja zlouporabu, a čiji je cilj ograničavanje sloboda;
6.	poziva institucije EU-a da izraze duboku zabrinutost zbog pogoršanja stanja ljudskih prava u Tunisu i da nastave s koordiniranim diplomatskim djelovanjem s ciljem omogućavanja puštanja na slobodu političkih pritvorenika;
7.	poziva tuniške vlasti da poštuju svoje obveze u skladu s međunarodnim pravom o ljudskim pravima i Sporazumom o pridruživanju između EU-a i Tunisa; prima na znanje nedavnu odgodu Vijeća za pridruživanje EU-a i Tunisa i traži od Komisije da stanje ljudskih prava postavi u središte svakog političkog dijaloga, financijske pomoći, sigurnosne suradnje i sporazuma s Tunisom;
8.	izražava nepokolebljivu solidarnost s tuniškim civilnim društvom, borcima za ljudska prava, neovisnim medijima i novinarima te odvjetničkim udrugama; poziva Komisiju da odgovori na odluku tuniške vlade da blokira bankovne račune organizacija civilnog društva; ističe ključnu ulogu pravnika u zaštiti vladavine prava i integriteta pravosudnog sustava;
9.	potiče Tunis da se uhvati u koštac s višestrukim izazovima diljem regije i to preuzimanjem uloge u poštovanju ljudskih prava i demokracije;
10.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, vladama i parlamentima država članica te tuniškim vlastima.




image1.png




